Koerantlegende tree af na 45 jaar | Oudtshoorn Courant
Koerantlegende tree af na 45 jaar
Journalist Liezl van Niekerk | Thursday, 02 July 2020, 12:00
Frank Abrahams by die linomasjien waarop hy destyds die setwerk van die koerant gedoen het. Foto: Myron Rabinowitz
OUDTSHOORN NUUS - Na 45 jaar het 'n lewende legende van Group Editors, Frank Abrahams, bekend as Pan, besluit om die koerantwêreld te groet.
Pan, 'n gebore Oudtshoorniet, is die persoon met die langste werksverbinding met dié dinamiese mediagroep.
Hy is op 18-jarige ouderdom en vars uit die skoolbanke, by Oudtshoorn Courant aangestel. Tien jaar later is dié koerant aan Group Editors verkoop en Pan het as bladuitlegkunstenaar in die George-hoofkantoor se setkamer gaan werk.
Hy vertel met trots hoe hy destyds saam met sy oudkollega, Jan Hoon, met die warm lood gewerk het en hoe hulle hulself moes leer werk op die rekenaars met nuwe uitlegprogramme.
"Mnr. Hoon het vir my gesê ons sal die eerstes wees wat hulle gaan wegjaag, want ons kan nie tik nie. En kyk, nou is dit 45 jaar later," vertel hy.
Hy vind dit moeilik om 'n hoogtepunt uit te sonder, want, sê Pan, sy 45 jaar by Group Editors is 'n grootse ervaring wat hy nooit sal vergeet nie.
"Die beginjare van die company is definitief iets wat my sal bybly. Ons het regtig swaarkry met lekkerkry klaargekry. Ons het ook die geleentheid gekry om ons volle potensiaal te ontwikkel.
"Ek het onder begin, deur die ranks beweeg en tree af as afdelingshoof."
Pan sê hy kan nie wag om sy aftrede saam met Andrienne, sy vrou van 36 jaar, te begin nie.
"My hele lewe lank moes goed dadelik gebeur en was dit deadlines wat ons almal gedryf het. Ek het ook vir meeste van my werksjare in George, weg van my vrou en kinders gewoon. Ek sien uit daarna om my lewe dag vir dag in plaas van deadline tot deadline te leef en om meer tyd saam met my familie te spandeer."
Pan sê hy wil ook meer reis. "Ek wil my tas en my vrou vat en ek wil plekke gaan soek waar ons nog nooit was nie. Daar waar dit vir ons donker word, daar gaan ons slaap."
Hy groet met die volgende lirieke van A Perfect Day geskryf deur die Amerikaanse sangeres Carrie Jacobs-Bond in 1909:
Well, ... this ... is the end ... of a perfect day,
Pan het as gevolg van die inperking die afgelope twee maande weer vanuit die Oudtshoorn Courant se kantore gewerk en vir hom kon sy loopbaan nie op 'n beter plek afsluit nie. Die oorspronklike kantoor van dié koerant was waar Checkers vandag is.
"Ek sluit my werksloopbaan af 150 m vanwaar ek 45 en 'n half jaar gelede begin het. Covid-19 het ons almal onkant betrap in die sin dat ons as kollegas mekaar vir maande nie kon sien of saam verkeer nie. Laat die memories wat ons oor die jare opgebou het, ons altyd bybly.
Ek glo van harte dat beter dae op pad is. Aan die einde van my werksloopbaan gee ek alle eer aan die Here wat my elke dag beskerm en gelei het."
Read more about: aftrede group editors oudtshoorn courant frank pan abrahams
Posted on: 12:00 Thu, 02 July 2020